Document ID: 32003L0095

Komisijas direktīva 2003/95/EK
(2003. gada 27. oktobris),
ar ko groza Direktīvu 96/77/EK par noteiktajiem tīrības kritērijiem pārtikas piedevām, izņemot krāsvielas un saldinātājus
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 89/107/EEK (1988. gada 21. decembris) par dalībvalstu tiesību aktu tuvināšanu attiecībā uz pārtikas piedevām, ko atļauts izmantot cilvēku uzturā [1], kas grozīta ar Eiropas Parlamenta un Padomes Direktīvu 94/34/EK [2], un jo īpaši tās 3. panta 3. punkta a) apakšpunktu,
apspriedusies ar Pārtikas zinātnisko komiteju,
tā kā:
(1) Eiropas Parlamenta un Padomes Direktīvā Nr. 95/2/EK (1995. gada 20. februāris) par pārtikas piedevām, kas nav krāsvielas vai saldinātāji [3], kurā jaunākie grozījumi izdarīti ar Direktīvu 2001/5/EK [4], ir noteikts to vielu saraksts, ko drīkst izmantot par pārtikas piedevām, izņemot krāsvielas un saldinātājus.
(2) Komisijas Direktīvā 96/77/EK [5], kurā jaunākie grozījumi izdarīti ar Direktīvu 2002/82/EK [6], noteikti tīrības kritēriji piedevām, kas minētas Direktīvā 95/2/EK.
(3) Pārtikas zinātniskā komiteja savā 2002. gada 6. maija atzinumā ir secinājusi, ka etilēnoksīda saturs jāsamazina zem noteikšanas robežas. Attiecīgi jāpielāgo spēkā esošais tīrības kritērijs, kas noteikts Direktīvā 96/77/EK.
(4) Tehnikas attīstībai jāpielāgo spēkā esošie tīrības kritēriji, kas attiecas uz E 251 nātrija nitrātu un E 459 beta-ciklodekstrīnu.
(5) Jāņem vērā piedevu specifikācijas un analītiskās metodes, kas norādītas Pārtikas kodeksā, kuru izstrādājusi Apvienotā FAO/WHO ekspertu komiteja par pārtikas piedevām (JECFA).
(6) Tāpēc attiecīgi jāgroza Direktīva 96/77/EK.
(7) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 96/77/EK pielikumu groza tā, kā noteikts šīs direktīvas pielikumā.
2. pants
Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 2004. gada 1. novembrim izpildītu šīs direktīvas prasības. Dalībvalstis par to tūlīt informē Komisiju.
Dalībvalstis, pieņemot šos tiesību aktus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
3. pants
Produktus, kas laisti tirgū vai marķēti līdz 2004. gada 1. novembrim un kas neatbilst šīs direktīvas prasībām, var laist tirgū, līdz to krājumi ir beigušies.
4. pants
Šī direktīva stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2003. gada 27. oktobrī

Labels: 0
3
17